*Tämä artikkeli käsittelee kaupunkia Englannissa. Muita merkityksiä luetellaan täsmennyssivulla.*

**Derby** on noin 257 000 asukkaan kaupunki *(city)* ja yhtenäishallintopiiri Itä-Midlandsin alueeseen kuuluvassa Derbyshiren kreivikunnassa Keski-Englannissa. Yhdessä Nottinghamin kanssa se muodostaa lähes 1,4 miljoonan asukkaan metropolialueen.

Kaupungin läpi kulkee Derwentjoki.

Derby on historiallisesti ollut Derbyshiren kreivikunnan pääkaupunki, jossa kreivikunnan neuvosto kokoontui 1600-luvulta olevassa rakennuksessaan, mutta 1955 neuvosto siirrettiin Matlockiin. 1997 Derby erosi hallinnollisesta Derbyshiren kreivikunnasta ja muodosti oman hallintoalueensa jääden nimeään kantavaan kreivikuntaan vain seremoniallisesti.

Historia
--------

### Varhaishistoria

Ensimmäinen maininta Derbyn asutuksesta on vuodelta 50, jolloin roomalaiset perustivat linnoituksen nykyisen Struttin puiston kohdalle suojaamaan Derwentjoen ylityspaikkaa. He pysyivät siellä kolmekymmentä vuotta ennen kuin rakensivat Derventioksi kutsutun linnoitetun asutuksen joen toiselle puolelle. Se suojasi joen ylityspaikan lisäksi tärkeää roomalaisteiden risteystä.

Roomalaisten jälkeen alueelle asettui anglosakseja, ja viikingit valloittivat alueen vuonna 875.

Domesday Bookia koottaessa vuonna 1086 Derbyssä oli jo parituhatta asukasta ja kuusitoista kirkkoa. Se kukoisti keskiajalla kauppapaikkana hyvien joki- ja maantieyhteyksiensä takia.

### 1500-luvulta 1700-luvulle

Bonnie Prince Charlien patsas
Vuosien 1745–1746 jakobiittikapinan alkuvaiheissa Charles Edward Stuart eli Bonnie Prince Charlie yöpyi Derbyssä, Exeter Housessa. Talo on nyttemmin purettu, mutta prinssin makuuhuoneen seinäpaneelit ja sisustus ovat kaupunginmuseossa. Stuart marssi kaupunkiin noin kuuden ja puolen tuhannen jakobiitin kanssa matkallaan etelään vaatimaan Englannin kruunua. Hän tuli kuitenkin toisiin ajatuksiin ja kääntyi kahden päivän kuluttua takaisin.

Derby oli Englannin ensimmäinen pikkukaupunki, johon vedettiin vesijohtoverkosto. Sen suunnitteli ja toteutti vuosina 1691–1693 George Sorocold, joka oli aikansa johtavia hydrauliikkainsinöörejä.

### Teollinen vallankumous ja valistusaika

Derby ja Derbyshire olivat Englannin teollistumisen keskuksia 1700-luvulla. Vuonna 1717 kaupunkiin perustettiin vesivoimalla toimiva silkkikehräämö, joka oli yksi maailman ensimmäisistä tehtaista. Se on nykyisin osa Unescon maailmanperintökohdetta Derwentin laakson tehtaat. Vuonna 1758 Jedediah Strutt patentoi Derbyn joustinneulekoneen, laitteen jolla voitiin kutoa joustavia resoreita esimerkiksi sukkien yläreunaan.

Chelsean posliinitehdas siirtyi Derbyyn 1780-luvulla, ja Royal Crown Derby jatkoi ylellisyystuotteiden valmistajana – siitä tuli myöhemmin kuningatar Viktorian hovihankkija.

Valistus oli 1700-luvun jälkipuoliskon eurooppalainen aatevirtaus, joka korosti muun muassa järjen ja tiedon merkitystä. Tuohon aikaan Derbyn lähiympäristö ja koko West Midlands oli tieteellisen, teknisen ja kaupallisen toiminnan voimakkaan kehittymisen keskus. Midlandsin kuuluisa tiedeseura Lunar society toimi pääasiassa Birminghamissa, mutta siihen kuului jäseniä myös Derbystä. Seuran jäsen Erasmus Darwin perusti myös Derby Philosophical Societyn vuonna 1783.

James Fergusonin Derbyssä pitämä luentosarja inspiroi Joseph Wrightiä luomaan maalauksensa *Filosofi luennoi telluuriosta*, jossa luennoitsijan havaintolaitteesta lähtevää valoa voidaan pitää valistusajan symbolina. Maalaus on nykyisin Derbyn kaupunginmuseossa.

Kolme geologian alan pioneeria vaikutti Derbyn alueella: John Whitehurst, White Watson ja John Mawe. Joitakin vuosikymmeniä heidän jälkeensä John Farey palkattiin tutkimaan Derbyshiren kallioperää.

### 1900-luvulta nykypäivään

Tekstiiliteollisuuden jäljessä kaupunkiin tuli konepajateollisuutta. Rolls-Roycen lentokonemoottoreita tehtiin Derbyssä vuodesta 1907 alkaen.

Ensimmäisen maailmansodan aikana saksalaiset zeppeliinit pommittivat Derbyä ja viisi kaupunkilaista sai surmansa. Toisen maailmansodan lähestyessä Ernest Townsend värvättiin suunnittelemaan maisemointi, jolla Rolls-Roycen tehtaat naamioitiin näyttämään viattomalta maalaiskylältä.

Talous
------

Derbyn suurimmat työllistäjät ovat Rolls-Royce (12 000 henkeä), Derbyn kaupunki (11 000), terveyskeskus NHS (7 000), Toyota (4 000) ja yliopisto (2 000). Kaikkiaan Derbyn alueella toimii 16 000 yritystä.

Toyotan Englannin-autonvalmistus on keskittynyt Burnastoniin Derbyn liepeille.

Maaliskuussa 2011 Derbyn työttömyysaste oli 4,6 prosenttia, mikä on korkeampi kuin koko maan tai kreivikunnan keskiarvo.

Maantiede ja liikenne
---------------------

Derby sijaitsee Derwentjoen varrella jokseenkin yhtä kaukana maan itä- ja länsirannikoista. Koska Derwent on mutkikas ja herkkä tulvimaan, vuonna 1771 alettiin suunnitella kanavaa. Se valmistui vuonna 1797. Kanava jäi käytöstä 1940-luvulla ja se suljettiin virallisesti vuonna 1964. 1990-luvulla kanavaa alettiin jälleen kunnostaa virkistyskäyttöön.

Moottoritie M1 Lontooseen kulkee noin 15 kilometriä kaupungin itäpuolella. Vuonna 2010 kaupunkiin valmistunut uusi kehätie sai nimekseen *Lara Croft Way* kaupungissa suunnitellun *Tomb Raider* -pelin mukaan.

Derbyn rautatieasemalta on ollut rautatieyhteys Leedsiin vuodesta 1840 alkaen.

East Midlandsin lentoasema on noin puolen tunnin bussimatkan päässä Derbyn keskustasta.

Kulttuuri
---------

Pride Park -jalkapallostadion.
Tunnetuin derbyläinen taidemaalari on ollut Joseph Wright. Muita kuuluisia nimiä ovat Harold ja Frank Gresley, Samuel ja Louise Rayner, Ernest Townsend ja George Turner.

Derbyn kaupunginmuseossa on kokoelma posliinia ja muuta alueen historiaan liittyvää esineistöä sekä Joseph Wrightin maalauksia.

Vanhasta rautatievarikosta on 1900-luvun lopussa kehitetty Pride Park, jonka jalkapallostadionilla Derby County pelaa kotiottelunsa.

Derbyn muihin nähtävyyksiin kuuluvat katedraali, vanha vankila, Pickford House Museum, kauppahalli vuodelta 1864, Derbyn raviradan roomalaisrauniot, Royal Crown Derbyn posliinitehtaan näyttely ja Derbyshire countyn krikettiklubi.

Derbyn yliopistossa on kuusi tiedekuntaa: ensimmäiseen kuuluvat taide, humanistiset tieteet ja teknologia, toiseen oikeus- ja taloustiede, kolmanteen kasvatustiede, sosiaalialat, terveystieteet ja luonnontieteet. Buxtonin osasto muodostaa oman tiedekuntansa, samoin yhteistyöoppimisen keskus. Kuudes tiedekunta on luonnontieteen, tekniikan ja matematiikan virtuaalinen tiedekunta. Lukuvuonna 2009–2010 yliopistossa oli noin 17 500 opiskelijaa.

Derbyssä toimii sinfoniaorkesteri nimeltä Sinfonia Viva. Se on perustettu 1982.

Paikallinen sanomalehti on nimeltään Derby Telegraph. Sen uutisia julkaistaan myös verkossa nimellä This is Derbyshire.

Lähteet
-------

1. ↑  Derby *Encyclopaedia Britannica*. Viitattu 25.4.2019. (englanniksi)
2. ↑  Brinkhoff, Thomas: Derby (Unitary District, Derby, United Kingdom) – Population Statistics, Charts, Map and Location *City Population*. Viitattu 2.12.2019. (englanniksi)
3. ↑  Brinkhoff, Thomas: Nottingham / Derby (Agglomeration, Agglomerations, United Kingdom) – Population Statistics, Charts, Map and Location *City Population*. Viitattu 2.12.2019. (englanniksi)
4. ↑  Little Chester Heritage centre Discover Derby
5. 1 2 3  Denis Eardley: A potted history of Derby *Discover Derby*.  2005.
6. 1 2 3 4  Derby Peak District Online
7. ↑  Bonnie Prince Charlie in Derbyshire Peak District Online
8. ↑  George Sorocold Visit Derby.  Arkistoitu 25.5.2012. Viitattu 5.5.2011.
9. ↑  Unesco
10. ↑  Devrby Rib Frame (Arkistoitu – Internet Archive) *Knitting Together* Heritage of East Midlands Knitting Industry
11. ↑  History Royal Crown Derby
12. ↑  *Kielitoimiston sanakirja*. Kotimaisten kielten tutkimuskeskuksen julkaisuja 132. Internet-versio MOT Kielitoimiston sanakirja 1.0. Helsinki: Kotimaisten kielten tutkimuskeskus ja Kielikone Oy, 2004. ISBN 952-5446-11-5.
13. ↑  Both Sides of the Moon: Erasmus Darwin, Joseph Priestley and the West Midlands’ Enlightenment (Arkistoitu – Internet Archive) Revolutionary Players
14. ↑  Lunar Society[vanhentunut linkki] Derby Stories
15. ↑  How Derby's Great Thinkers Influenced Britain and Beyond[vanhentunut linkki] University of Derby 2009
16. ↑  1700s: US patriot and his links to Derby[vanhentunut linkki] Bygone Derbyshire
17. ↑  Geological Pioneers Peakland Heritage
18. ↑  John Farey: Geologist Peakland Heritage
19. ↑  Derby's Museum of Industry and History
20. ↑  WWi Zeppelin was forst to bomb Derby (Arkistoitu – Internet Archive) Bygone derbyshore
21. ↑  Derbyshire Artists Derbyshire UK
22. ↑  Key Employers (Arkistoitu – Internet Archive) Invest in Derby
23. ↑  Economy (Arkistoitu – Internet Archive) Invest in Derby
24. ↑  Toyota Manufacturing UK (Arkistoitu – Internet Archive)
25. ↑  unemployment worksheet Derbyshire gov
26. ↑  History (Arkistoitu – Internet Archive) Derby Canal
27. ↑  Derby Canal *Canal Boat* Archant Specialist.
28. ↑  Derby inner ring road to be named Lara Croft Way BBC News 26.2.2010
29. ↑  Leeds To Derby 1840 - Present Lost Railways of West Yorkshire
30. ↑  Derby Skylink East Midlands International Airport Limited
31. ↑  Derbyshire artists Derbyshire UK
32. ↑  Derby Museum and Art Gallery Derby.
33. ↑  Faculties (Arkistoitu – Internet Archive) Derby University
34. ↑  Student statistics (Arkistoitu – Internet Archive) Derby University
35. ↑  About the Orchestra (Arkistoitu – Internet Archive) Sinfonia Viva
36. ↑

Aiheesta muualla
----------------

* Kuvia tai muita tiedostoja aiheesta **Derby** Wikimedia Commonsissa